和陸象翁以梅配竹
作者：衛宗武
朝代：宋

paragraphs: 駢頭始生爲籜龍，森然而立列羣玉。
琮琤有韻天籟鳴，蓊鬰成陰雲氣簇。
楚楚少年來自河，猗猗君子瞻彼澳。
其實曾致雛鵷來，其枝可留棲鳳宿。
月香水影猶更奇，彈壓春花千萬屬。
羞爲西子事塗抹，喜作道韞淡粧束。
不居驛路即溪橋，好傍巖腰與山腹。
謂宜作妃以相從，雅韵幽姿俱不俗。
此君何以待美人，翠帷重重富羅縠。
美人何以奉此君，碎玉明珠不論斛。
於中更有無價香，迥勝龍涎與麝馥。
此君挺特氣不凡，美人窈窕姿尤淑。
執柯者友秦大夫，不煩月老繩紆足。
且善爲醪以合歡，味過蒲萄及醽醁。
梅之所見乃不然，謂恐爲人所指目。
從來潔白不可溷，每鄙仙人華萼綠。
彼固無慊爲丈夫，予寧屈體而雌伏。
不如仍作歲寒交，永爲貞女甘幽獨。